ಅತಿವೃಷ್ಟಿ ಹಾನಿ ಪ್ರದೇಶ ಡಿಸಿ, ಎಸ್ಪಿ ಭೇಟಿ ಬಾಳೆಹೊನ್ನೂರು: ಅತಿವೃಷ್ಟಿಯಿಂದ ಹಾನಿಗೊಳಗಾದ ಪ್ರದೇಶಗಳಿಗೆ ಜಿಲ್ಲಾಧಿಕಾರಿ ರಮೇಶ್, ಜಿಲ್ಲಾ ಪೊಲೀಸ್ ವರಿಷ್ಠಾಧಿಕಾರಿ ಅಕ್ಷಯ್ ಸೋಮವಾರ ಭೇಟಿ ನೀಡಿ ಪರಿಶೀಲಿಸಿದರು. ಪಟ್ಟಣ ಸಮೀಪದ ಬಂಡಿಮಠ, ಬನ್ನೂರು, ಮಹಾಲ್ ಗೋಡುಗಳಿಗೆ ಭೇಟಿ ನೀಡಿದರು. ಬನ್ನೂರು 95 ಎಂಬಲ್ಲಿ ಮಂಜುನಾಥ ಎಂಬುವವರ ಮನೆ ಕುಸಿದ ಸ್ಥಳ ಪರಿಶೀಲಿಸಿ, ಅಧಿಕಾರಿಗಳ ಜೊತೆ ಮಾತುಕತೆ ನಡೆಸಿದರು. ಬನ್ನೂರು 95 ಹಾಗೂ ಬಂಡೀಮಠದಲ್ಲಿ ಕಂದಾಯ ಇಲಾಖೆ ಜಮೀನು ಗುರುತಿಸಿದ್ದರೂ, ನಿವೇಶನ ನೀಡಿಲ್ಲ. ಬಂಡೀಮಠದ ಬಳಿ ಸೇತುವೆ ನಿರ್ಮಾಣಕ್ಕೆ ಹಲವು ಮನೆಗಳನ್ನು ತೆರವು ಮಾಡಬೇಕಾಗಿದೆ. ಅವರಿಗೆ ನಿವೇಶನ ನೀಡಬೇಕು. ಬಾಳೆಹೊನ್ನೂರಿನ ಅಕ್ಷರ ನಗರದಲ್ಲಿ ಒತ್ತುವರಿ ಬಿಡಿಸಿ ನಿವೇಶನ ರಹಿತರಿಗೆ ಹಂಚಿಕೆ ಮಾಡಬೇಕು ಎಂದು ಮುಖಂಡ ಭಾಸ್ಕರ್ ವೆನಿಲ್ಲಾ ಮನವಿ ಮಾಡಿದರು. ಜಿಲ್ಲಾಧಿಕಾರಿಗಳ ಭೇಟಿ ಬಗ್ಗೆ ಕಂದಾಯ ಇಲಾಖೆ ಅಧಿಕಾರಿಗಳು ಮತ್ತು ಸಿಬ್ಬಂದಿ ಸ್ಥಳೀಯ ಮುಖಂಡರಿಗೆ ಮಾಹಿತಿ ನೀಡಿಲ್ಲ. ಇದರಿಂದ ಸಮಸ್ಯೆ ಬಗ್ಗೆ ತೋಡಿಕೊಳ್ಳಲು ಸಾಧ್ಯವಾಗಿಲ್ಲ ಎಂದು ಭೇಟಿ ಬಳಿಕ ಹಲವರು ದೂರಿಕೊಂಡರು.